UPRAVNI ODJEL ZA PROSTORNO UREĐENJE,

ZAŠTITU OKOLIŠA I KOMUNALNE POSLOVE

KLASA:

URBROJ:

ZADAR, 9.srpnja 2019.godine

ŽUPAN

PREDMET: Nacrt prijedloga Odluke o donošenju Procjene rizika od velikih nesreća za Zadarsku županiju

PRAVNI TEMELJ: Zakon o sustavu civilne zaštite („Narodne novine“ br.82/15), Statut Zadarske županije („Službeni glasnik Zadarske županije“, br. 15/09, 7/10, 11/10-isp. 4/12, 2/13, 14/13, 3/18)

NADLEŽNOST ZA

DONOŠENJE: Županijska skupština

PREDLAGATELJ: Upravni odjel za prostorno uređenje, zaštitu okoliša i komunalne poslove

IZVJESTITELJ: Olivio Meštrović, dipl.ing.geod.

OBRAZLOŽENJE: Velike nesreće svoje porijeklo imaju u širokoj lepezi prirodnih nepogoda kao i tehničko tehnološkim procesima koji predstavljaju veliko sigurnosno, gospodarsko i društveno opterećenje za Republiku Hrvatsku. U svrhu prepoznavanja i boljeg upravljanja rizicima od velikih nesreća, Zakon o sustavu civilne zaštite obvezuje jedinice lokalne i područne (regionalne) samouprave da na predstavničkim tijelima donesu Procjenu rizika od velikih nesreća za svoje teritorijalno područje (u daljnjem tekstu: Procjena rizika). Procjena rizika od velikih nesreća dokument je iz područja civilne zaštite kojim se identificiraju prijetnje i rizici od prirodnih nepogoda i tehničko tehnoloških nesreća, izrađuju scenariji mogućih neželjenih događaja, analiziraju posljedice velikih nesreća i utvrđuje ukupna spremnost sustava u području preventivnog djelovanja i reagiranja za slučaj nastanka velike nesreće. Procjena rizika ima za cilj unaprijediti shvaćanje rizika u postupcima prostornog planiranja, investiranja i prikupljanja podataka u jednom referentnom dokumentu koji će služiti za buduće procjene i planove te pripremu javnih politika kojima je cilj upravljanje rizicima od velikih nesreća izazvanih prirodnim nepogodama i tehnološkim nesrećama.

U procesu donošenja Procjene rizika Zadarska županija donijela je sljedeće temeljne odluke:

* **21.veljače 2017**. donesene su Smjernice za izradu Procjene rizika od velikih nesreća za Zadarsku županiju u svrhu jednoobraznog pristupa procjenjivanju rizika kako bi svi rizici bili usporedivi (Procjena rizika na razini županije donosi se po donošenju ovog dokumenta na lokalnim razinama-op.a.),
* **18.veljače 2019**.godine Župan je donio Odluku o postupku izrade Procjene rizika od velikih nesreća za Zadarsku županiju kojom je osnovana Radna skupina za izradu procjene rizika, imenovano članstvo i obveze Radne skupine. Radna skupina sastavljena je od kompetentnih stručnjaka za sva relevantna područja.,
* **20.ožujka 2019.godine** održan je prvi radni sastanak Radne skupine za izradu Procjene rizika tijekom kojeg je donesena odluka o odabiru 7 prioritetnih rizika koji ugrožavaju područje Zadarske županije, a koji će se obrađivati u prvoj Procjeni rizika od velikih nesreća za Zadarsku županiju (Procjena rizika je „živi“ dokument, koji će se u narednim godinama revidirati i prema potrebi nadopunjavati novim rizicima-op.a.),
* **17.lipnja 2019.godine** održan je drugi Radni sastanak Radne skupine na kojem je odlučeno o svim bitnim elementima Procjene rizika i utvrđen konačan tekst dokumenta.

Zbog složenosti postupka izrade i primjene nove metodologije, pored Radne skupine, u izradi Procjene rizika sudjelovala je ovlaštena tvrtka za prvu grupu stručnih poslova u području planiranja civilne zaštite - Alfa atest d.o.o. iz Splita u svojstvu konzultanta koja je izabrana u postupku javne nabave, a koja je u tijeku izrade surađivala s Radnom skupinom.

**Rizici koji su obrađeni u Procjeni rizika:**

**1. potres**

**2. epidemije i pandemije**

**3. ekstremne vremenske pojave – toplinski val**

**4. požari otvorenog tipa**

**5. olujno i orkansko nevrijeme i jak vjetar**

**6. industrijske nesreće**

**7. poplave.**

Za svaki od identificiranih rizika izrađen je preliminarni scenarij – opis događaja koji može biti proglašen velikom nesrećom i izazvati najgore moguće posljedice. Scenariji su ukratko obrazloženi, a posljedice događaja vrednovane utjecajima na kategorije: Život i zdravlje ljudi, Gospodarstvo, Društvena stabilnost i Politika. Vrednovanje rizika služi kao baza za odlučivanje o važnosti pojedinog rizika odnosno određivanju da li se konkretni rizik može smatrati prihvatljivim (toleriranim) ili neprihvatljivim, pa je potrebno poduzimati određene mjere kako bi se umanjio. Vrednovanjem identificiranih rizika procijenjeno je da su požari otvorenog tipa neprihvatljiv rizik za Zadarsku županiju dok su preostali vrednovani rizici (potres, epidemije i pandemije, ekstremne vremenske pojave-toplinski val, olujno i orkansko nevrijeme i jak vjetar, industrijske nesreće i poplave) procijenjeni kao tolerirani rizici. Rizik od požara otvorenog tipa, koji je procijenjen rizikom neprihvatljive razine, županijski je prioritet u provedbi mjera i aktivnosti koje su na snazi ili koje bi trebalo donijeti kako bi se rizik od požara otvorenog tipa kontinuirano smanjivao. Za rizike koji su vrednovani prihvatljivima (toleriranim) potrebno je provoditi prikladne mjere u upravljanju ovim rizicima i tako smanjivati razinu prihvatljivosti.

Procjenom rizika analiziralo se i područje preventive te područje ukupne spremnosti sustava civilne zaštite u Zadarskoj županiji za reagiranje kao odgovor na neželjeni događaj. U području preventivnog djelovanja spremnost Zadarske županije ocijenjena je visokom i vrlo visokom (normativna uređenost, sustavi ranog upozoravanja i suradnja s općinama/gradovima i susjednim županijama, prostorni i urbanistički planovi razvoja, plansko korištenje zemljišta, baze podataka, fiskalna situacija), dok se za stanje svijesti pojedinaca i ranjivih skupina o suvremenim rizicima još uvijek ocjenjuje niskom s potrebom ulaganja dodatnih napora u osvješćivanju navedenih skupina da rizici postoje i da je potrebno raditi na prevenciji. U području reagiranja tj.ukupne spremnosti operativnih snaga i komunikacijskih kapaciteta Zadarske županije kao i aktivnosti usmjerenih na zaštitu svih kategorija društvenih vrijednosti koje su potencijalno izložene štetnim utjecajima velikih nesreća, spremnost Zadarske županije procijenjena je visokom.

Procesi i metodologija procjenjivanja i analize rizika neprestano se razvijaju, pa stoga Procjena rizika predstavlja stanje s danom njezina prihvaćanja.

Predlaže se Županijskoj skupštini prihvatiti predloženi dokument.

FISKALNI UČINAK NA PRORAČUN: Za provedbu ove Odluke nije potrebno osigurati financijska sredstva u Proračunu Zadarske županije. Procjena rizika koristit će se kao podloga za buduće mjere i aktivnosti te planove djelovanja usmjerene na umanjenje ranjivosti i ublažavanje negativnih učinaka rizika.

PROVEDBA ŽUPANIJSKE RAZVOJNE STRATEGIJE: Cilj: 3. Jačanje sustava zaštite i spašavanja te prilagodbe na klimatske promjene, Prioritet 3.1. Razvijena društvena infrastruktura i usluge, Mjera 3.1.8. Unapređenje sustava civilne zaštite, jačanje svijesti i ukazivanje na moguće posljedice izazvane klimatskim promjenama.

PRIJEDLOG PRIPREMILA: Ivka Ćorić, mag.iur.univ.spec.st.eur. pomoćnica pročelnika Upravnog odjela za prostorno uređenje, zaštitu okoliša i komunalne poslove

Pročelnik:

Olivio Meštrović, dipl.ing.geod.

Na temelju članka 17.stavka 1. podstavka 2. Zakona o sustavu civilne zaštite („Narodne novine“ broj: 82/15) i članka 12.Statuta Zadarske županije („Službeni glasnik Zadarske županije“ broj: 15/09, 7/10, 11/10, 4/12, 2/13, 14/13, 3/18) Županijska skupština Zadarske županije na sjednici održanoj dana ………… donosi

**O D L U K U**

**o donošenju Procjene rizika od velikih nesreća za Zadarsku županiju**

I.

Donosi se Procjena rizika od velikih nesreća za Zadarsku županiju koja se sastoji od tekstualnog i grafičkog dijela.

Procjenom rizika identificiraju se rizici i prijetnje od prirodnih nepogoda i tehničko tehnoloških nesreća koje ugrožavaju teritorijalno područje Zadarske županije i analizira ukupna spremnost sustava civilne zaštite u području preventivnog djelovanja i reagiranja na posljedice mogućih neželjenih događaja.

II.

Procjena rizika nalazi se u prilogu ove Odluke i čini njezin sastavni dio.

III.

Ova Odluka stupa na snagu osmog dana od dana objave u „Službenom glasniku Zadarske županije“.

PREDSJEDNIK:

Željko Lončar